
Par akciju sabiedrības "Latvijas valsts meži" dāvināšanai (ziedošanai) paredzēto finanšu apmēru un dāvināšanas (ziedošanas) kārtību 2022. gadā

Informatīvais ziņojums Par akciju sabiedrības "Latvijas valsts meži" dāvināšanai (ziedošanai) paredzēto finanšu apmēru un dāvināšanas (ziedošanas) kārtību 2022. gadā 
	Iebildums (FM - 29.11.2022.)
Finanšu ministrija sniegs atzinumu par projektu, kas būs precizēts atbilstoši š.g. 29.novembrī sanāksmē par informatīvo ziņojumu pārrunātajam par reklāmas līgumiem, ziedojumu saņēmēju atlases kritērijiem un saņēmējiem, kā arī Nacionālās sporta padomes iesaisti ziedojumu sadalīšanā.

	Iebildums (PKC - 01.12.2022. - pēc termiņa)
Informatīvā ziņojuma 7. lpp. ir norādīts, ka, ievērojot AS “LVM” vidēja termiņa darbības stratēģijā noteiktos mērķus un to vērtēšanas indikatorus (ziedojumu apmērs – 5–10 % no pārskata gada peļņas pirms nodokļiem), kā arī prognozētās peļņas apmēru, ziedojumu apmēra 2022. gadā limits ir 11 miljoni EUR. Ziedojumi tiks izmaksāti no līdzekļiem, kas gūti no saimnieciskās darbības un to apmērs 9 487 850,54 EUR ļaus izpildīt dividenžu maksājumu valsts budžetam par 2022. finanšu gadu, kā arī pārējās uzņēmuma saistības. Informējam, ka PKC iesniegtajā LVM vidēja termiņa darbības stratēģijā 2021.-2025. gadam ir paredzēti vairāki kritēriji LVM ziedojumu apmēra  noteikšanai kārtējā gadā, tai skaitā, ziedoto līdzekļu īpatsvars no vidējās 5 gadu periodā plānotās gada peļņas pirms uzņēmumu ienākuma nodokļa. Tāpat arī vidēja termiņu darbības stratēģijas finanšu plānā 2021.-2025. gadam ir noteikts plānotais ziedojumu apmērs gadā, un PKC norāda, ka tas būtiski atšķiras no Informatīvajā ziņojumā norādītā apjoma 9 487 850,54 EUR.  PKC norāda, ka Informatīvajā ziņojumā nav sniegts skaidrojums par būtisko atšķirību iemesliem un  kāpēc netiks ievērots kapitālsabiedrības darbības plānošanas dokumentā noteiktais.

Saskaņā ar Informatīvajā ziņojumā norādīto par iepriekšējā gadā veikto ziedojumu izlietojumu LVM 2021. gadā veikusi ziedojumus 4 450 000 EUR apmērā, savukārt 2022. gadā plānotais ziedojuma apmērs ir 9 487 850,54 EUR, tādejādi jāsecina, ka 2022. gadā tiek būtiski palielināts ziedoto līdzekļu apmērs. PKC norāda, ka informatīvajā ziņojumā nav sniegta informācija par LVM skaidrojumu ziedojumu apmēra palielināšanai. PKC norāda, ka ziedošanas stratēģija ir kapitālsabiedrības korporatīvās sociālās atbildības politikas sastāvdaļa, par kuras īstenošanu atbild kapitālsabiedrības valde, tāpēc ir būtisks kapitālsabiedrības pamatojums iepriekš ievēroto ziedošanas apjomu būtiskai palielināšanai.

ZM vidēja termiņa darbības stratēģijas 6.pielikumā “Zemkopības ministrijas dāvināšanas (ziedošanas) pamatprincipi” (turpmāk – Ziedošanas pamatprincipi)  ir norādīta katrai ziedošanas jomai no kopējā dāvināšanai (ziedošanai) pieejamā finansējuma ik gadus paredzētā  proporcija, t. i., sporta jomai – 50 %, izglītības un zinātnes jomai – 20 %, kultūras un mākslas jomai – 15 %, labdarības, veselības un sociālās palīdzības jomai – 15 %. PKC norāda, ka Informatīvajā ziņojumā norādītā  ziedojumu proporcija pa jomām neatbilst Stratēģijai pievienotajiem Ziedošanas pamatprincipos noteiktajai ziedojumu proporcijai pa jomām no kopējā finansējuma. Ņemot vērā minēto, nepieciešams skaidrot  iemeslus, kāpēc norādītais ziedojumu apmērs atšķiras no Ziedošanas pamatprincipos norādītās proporcijas. Līdzīga satura iebildumu PKC norādīja pie ZM informatīvā ziņojuma par 2021. gadā plānotajiem LVM ziedojumiem.

